郭允蹈：「關雲長以萬人之敵，弘護荊州，昭烈君臣以為長城，而輕躁寡謀，墜呂蒙之詭計。昭烈勇於一決，以爭荊州，君臣於是俱失之矣！或謂：是後也，昭烈不自將，而孔明長嘯以下荊州，則何如？曰：非孔明之誌也。孔明固謂孫權可以為援而不可圖之。又謂國賊曹操非孫權，又謂法孝直在，必能諫止上此行，孔明蓋亦難之矣。曰：然則荊州遂可置之度外乎？曰：向使雲長自江陵出襄陽，而益德、黃權有一人焉，為居守之計。則固可震撼中原，而無後顧之憂矣。雲長既死，雖孔明亦未如之何也。」（《蜀鑒 ·昭烈敗績於猇亭》）